Paven omtaler drapene på armenere som «folkemord»
– Det siste århundret har vår menneskelige familie gjennomlevd tre massive og enestående tragedier, sa paven under en messe i Peterskirken søndag. Messen var en hundreårsmarkering av drapene på armenere i Det osmanske riket i årene 1915-1920. – Den første, som er bredt ansett som «det første folkemordet i det 20. århundre», rammet deres egne armenske folk, sa paven. Pave Frans begrunnet uttalelsene med at det var hans plikt å hedre minnet til uskyldige menn, kvinner, barn, prester og biskoper som mistet livet. – Å legge skjul på eller fornekte ondskap er som å la et sår blø, uten å bandasjere det, sa han. Flere historikere beregner at opp mot en og en halv million armenere ble drept i det nåværende Tyrkia i tidsrommet omkring første verdenskrig. Tyrkia benekter at dødsfallene er et folkemord, og hevder at tallet på antall omkomne er overdrevet. De mener dødsfallene skyldes borgerkrig. Tyrkias ambassade til Den hellige stol avlyste en planlagt pressekonferanse, angivelig fordi paven ville ytre ordet «folkemord», ifølge nyhetsbyrået AP.VG har tidligere skrevet at statsminister Erna Solberg er invitert til 100-årsmarkeringen for det armenske folkemordet i Armenias hovedstad Jerevan 24. april. Hun reiser ikke, og heller ingen statsråder eller statsserkretærer representerer Norge, som i stedet sender ambassadøren i Moskva. I tillegg vil ikke Norge anerkjenne det som skjedde som folkemord. Dette har blitt kritisert fra flere hold. Kritikerne mente Norge ikke ville ta standpunkt i saken av frykt for å skade forbindelsene med Tyrkia. Regjeringen har også blitt møtt med kritikk fra politisk hold her hjemme i Norge. – Jeg synes jeg ser en tendens i utenrikspolitikken, og den har blitt sterkere med den nye regjeringen, hvor man reagerer på menneskerettighetsbrudd, hvis det for eksempel er forbud mot homofili i Uganda, men når det handler om Saudi-Arabia, Tyrkia og Kina stiller det seg annerledes, sa SV-nestleder Bård Vegar Solhjell og poengterte at «det er liten saklig tvil om at Tyrkia begikk et folkemord i 1915». Flere europeiske land har anerkjent folkemordet, men Italia og USA har unngått å bruke ordet av hensyn til forholdet til Tyrkia. NTB/VG
Pave Frans bruker ordet «folkemord» for å beskrive massedrapene på armenere for 100 år siden. 22 land har anerkjent folkemordet, men ikke Norge.